SKRIFTLIG FORESPØRGSEL E-0850/03

af María Izquierdo Rojo (PSE) til Rådet

(18. marts 2003)

Om: Katastrofer og et europæisk civilbeskyttelseskorps

Der er i tidens løb indtruffet en række katastrofer i Europa, ligesom der har været tale om mangler og svigt i Galicien, på den kantabriske kyst og i Portugal i forbindelse med olieforureningen efter Prestiges forlis. Arbejdsgruppen om forsvar i konventet, hvor kommissionsmedlemmet Michel Barnier fører forsædet, har foreslået oprettelse af et europæisk civilbeskyttelseskorps, som både skal

være aktivt i forbindelse med forsvar mod terrorisme og på det civile område i forbindelse med naturkatastrofer. Hvad har det græske formandskab på denne baggrund til hensigt at gøre? Vil formandskabet gøre en reel indsats for oprettelse af dette nødvendige europæiske civilbeskyttelseskorps? Hvilke konkrete foranstaltninger påtænker formandskabet at gennemføre omgående og på mellemlang sigt?

Svar

(29. september 2003)

Rådet minder om, at subsidiaritetsprincippet er grundlaget for alle EUs civilbeskyttelsesforanstaltninger og -politikker, idet disse først og fremmest har til formål at supplere og styrke medlemsstaternes egne politikker på dette område.

Det skal noteres, at hverken resultaterne af drøftelserne i konventet eller eventuelle oplæg er bindende, og at der i overensstemmelse med Laeken-erklæringen vil blive indkaldt en regeringskonference, der skal træffe beslutning om de nødvendige traktatændringer.

Rådet vil gerne gøre opmærksom på, at medlemsstaterne i forbindelse med den civilbeskyttelsesordning, der blev indført ved Rådets beslutning 2001/792/EF, Euratom, allerede har indkredset de civilbeskyttelseskapaciteter, der vil kunne stilles til rådighed i de konkrete tilfælde. Det drejer sig om indsatshold og vurderings- og koordineringshold, der er er uddannet sammen.

Rådet kan oplyse det ærede parlamentsmedlem, at ordningen allerede med held er blevet bragt i anvendelse i forbindelse med Prestige-katastrofen den 13. november 2002, samt i forbindelse med oversvømmelserne i de centraleuropæiske lande sidste sommer og redningen af huleforskere i Grækenland.

Rådet og Kommissionen har desuden den 20. december 2002 vedtaget et fælles program med henblik på at forbedre samarbejde i EU om at forebygge og begrænse følgerne af kemiske, radiologiske eller nukleare terrortrusler for sundheden, fødevarekæden, miljøet samt sårbare erhvervsgrene og transport. Programmet omfatter en fælles vurdering af terrortrusler, forebyggende foranstaltninger for at formindske sårbarheden, overvågning med henblik på hurtig sporing af angreb og gensidig bistand i tilfælde af terrortrusler. Civilbeskyttelsesordningen er en central faktor i dette program.

På baggrund af de katastrofer, der har fundet sted i Europa, og den nylige Prestige-ulykke, har det græske formandskab indsat følgende blandt prioriteterne på civilbeskyttelsesområdet:

- Fremskyndelse af procedurerne for indførelse af ordningen som styres af Kommissionen for indsatser på civilbeskyttelsesområdet i og uden for EU, således at den kan blive fuldt ud operationel.

- Vedtagelse af EU-foranstaltninger og -lovgivning om katastrofeforebyggelse et EU-initiativ er under drøftelse.